SET บ่ายยืนลบ-ติดตามประชุม Opec เดือนหน้าโบรกฯ แนะ “ซื้อ” EA เป้า 32 บ. ปัจจัยหนุนเพียบ
SET บ่ายยืนลบ แนะติดตามประชุม Opec ในเดือนหน้า พร้อมให้แนวรับ 1,480 แนวต้าน 1,510 จุด โบรกฯ แนะ “ซื้อ” EA ชูเป้า 32 บาท มองกำไร Q3-4/59 มีแนวโน้มเติบโตสูง – กำไรทั้งปีโตต่อเนื่อง
27 ต.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (27 ต.ค.) แกว่งแคบ แม้ดัชนีฯรีบาวด์ในช่วงต้นแต่ยังไม่ผ่าน 1,500 จุด ขณะที่ตลาดภูมิภาคส่วนใหญ่ติดลบ โดยราคาน้ำมันดิบต่ำกว่า 50 เหรียญฯ/บาร์เรล เหตุนักลงทุนไม่มั่นใจบทสรุปการลดกำลังการผลิต หลังอิรักและรัสเซียระบุยังไม่มีแนวคิดเรื่องนี้ แนะติดตามวันประชุมจริง พร้อมทั้งทิศทาง Fund Flow หลัง Bond yield สหรัฐฯ อายุ 10 ปีดีดตัวขึ้นเกือบแตะ 1.8% ถือว่าสูงมาก อาจทำให้เกิดการ take profit ในตลาดหุ้น บ่ายนี้ตลาดฯคงนิ่งๆ วอลุ่มเทรดยังบาง ให้แนวรับ 1,480 แนวต้าน 1,510 จุด
 
นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยเช้านี้แกว่งแคบ แม้ว่าดัชนีฯจะรีบาวด์ได้ระหว่างเทรดแต่ก็ยังไม่ผ่านแนว 1,500 จุด ขณะที่ตลาดหุ้นอื่นในภูมิภาคเอเชียเช้านี้ส่วนใหญ่ติดลบ นอกจากนี้ราคาน้ำมันดิบยังต่ำกว่า 50 เหรียญฯ/บาร์เรล แม้สต็อคน้ำมันสหรัฐฯเมื่อคืนที่ผ่านมาจะลดลง แต่ไม่สามารถชดเชยความกังวลเกี่ยวกับการประชุมโอเปคในเดือนหน้าได้ เพราะนักลงทุนยังไม่มั่นใจว่าจะมีบทสรุปลดกำลังการผลิตหรือไม่ หลังจากที่อิรักและรัสเซียระบุว่ายังไม่มีแนวโน้มลดกำลังการผลิตน้ำมัน จึงควรติดตามในวันประชุมจริง
นอกจากนี้ ยังต้องติดตามทิศทาง Fund Flow หลังจากที่ผลตอบแทนพันธบัตรสหรัฐ (Bond yield) อายุ 10 ปี ปรับตัวขึ้นมาเกือบแตะ 1.8% ซึ่งสูงมาก ทำให้มีโอกาสที่จะเกิดการ take profit ตลาดหุ้นได้ สำหรับตัวเลขส่งออกของไทยในเดือน ก.ย.ที่ออกมาขยายตัว3.4% ถือว่าดีกว่าที่คาด แต่ก็เป็นไปตามที่สื่อหลายแขนงนำเสนอมาก่อนหน้านี้แล้ว แนวโน้มการลงทุนในช่วงบ่ายนี้ ตลาดฯคงยังนิ่ง เพราะวอลุ่มเทรดค่อนข้างบาง พร้อมให้แนวรับ 1,480 จุด ส่วนแนวต้าน 1,510 จุด 
 
บล.ธนชาตระบุในบทวิเคราะห์ (27 ต.ค.) ว่า SET ภาคเช้ามีแนวโน้ม เคลื่อนไหว Sideways สร้างฐาน หลังปรับสูงขึ้นแรงจากจุดต่ำสุดที่ 1,350 จุด ในช่วง 2 สัปดาห์ก่อน ขณะที่คงกลยุทธ์ “Selective” กลุ่มหุ้นที่คาดการณ์กำไรออกมาดี อย่าง EA BJC CPALL BEAUTY ต่อเนื่อง
ในขณะเดียวกัน แนะนำ “ซื้อ” EA ด้วยเป้าหมายพื้นฐาน 32 บาท ด้วยปัจจัยสนับสนุนจาก 1) กำไรไตรมาส3-4/59 มีแนวโน้มเติบโตสูง y-y จากกำลังการผลิตไฟฟ้า Solar Farm ที่เพิ่มขึ้น 90MW และคาดการณ์กำไรทั้งปีที่ 3.9 พันล้านบาท +50% y-y 2) กำไรปี 2560 จะเติบโตต่อเนื่องอีก 30% ทำจุดสูงสุดใหม่ที่ 5.1 พันล้านบาท จากกำลังการผลิตไฟฟ้าพลังงานลมหาดกังหัน 126MW จะเริ่มผลิตไฟฟ้าตั้งแต่ปลายปีนี้ และได้รับผลดีจากการ Refinance หุ้นกู้ 8 พันล้านบาทตั้งแต่ปีนี้ ต้นทุนการเงินลดลงเหลือ 2.3% จากเดิม 4.8% 3) ทางเทคนิคมีจังหวะปรับสูงขึ้นไปที่ 29.5 ตามกรอบ Uptrend และจุดสูงสุดเดิมที่ 32.50 บาท ขณะที่รูปแบบ Cub with Handle มีเป้าหมาย 35 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
BANPU  มูลค่าการซื้อขาย 2,330.74 ล้านบาท ปิดที่  18.40 บาท ลดลง  0.30 บาท
KBANK  มูลค่าการซื้อขาย   975.75 ล้านบาท ปิดที่ 172.50 บาท เพิ่มขึ้น 0.50 บาท
BCPG   มูลค่าการซื้อขาย   889.80 ล้านบาท ปิดที่  14.00 บาท เพิ่มขึ้น 0.30 บาท     
SCC    มูลค่าการซื้อขาย   818.85 ล้านบาท ปิดที่ 502.00 บาท  ลดลง 4.00 บาท
BEM    มูลค่าการซื้อขาย   663.30 ล้านบาท ปิดที่   7.45 บาท  ลดลง 0.05 บาท